FI Euroopan unionin virallinen lehti C 406/2

Euroopan unionin tuomioistuimen päätös,

annettu 10 päivänä kesäkuuta 2014,

Euroopan unionin tuomioistuimen historiallisten arkistojen tallettamisesta Euroopan unionin historiallisiin arkistoihin (yliopistollinen Eurooppa-instituutti)

(2015/C 406/02)

EUROOPAN UNIONIN TUOMIOISTUIN,

joka ottaa huomioon

Euroopan unionin tuomioistuimen perussäännöstä tehdyn pöytäkirjan (jäljempänä ”pöytäkirja”) ja erityisesti sen 35 ja 53 artiklan sekä liitteessä I olevan 7 artiklan 1 kohdan;

unionin tuomioistuimen työjärjestyksen 20 artiklan 3 kohdan, unionin yleisen tuomioistuimen työjärjestyksen 26 artiklan ja virkamiestuomioistuimen työjärjestyksen 19 artiklan 2 kohdan;

Euroopan talousyhteisön ja Euroopan atomienergiayhteisön historiallisten arkistojen avaamisesta yleisölle 1 päivänä helmikuuta 1983 annetun neuvoston asetuksen (ETY, Euratom) N:o 354/83 (1), sellaisena kuin se on muutettuna 22 päivänä syyskuuta 2003 annetulla neuvoston asetuksella (EY, Euratom) N:o 1700/2003 (2);

yhteisöjen historiallisten arkistojen tallettamisesta yliopistolliseen Eurooppa-instituuttiin (EUI) ja niiden avaamisesta yleisölle EUI:n toimesta 17 päivänä joulukuuta 1984 tehdyn Euroopan yhteisöjen ja EUI:n välisen sopimuksen ja erityisesti sen 3 artiklan

yksilöiden suojelusta yhteisöjen toimielinten ja elinten suorittamassa henkilötietojen käsittelyssä ja näiden tietojen vapaasta liikkuvuudesta 18 päivänä joulukuuta 2000 annetun Euroopan parlamentin ja neuvoston asetuksen (EY) N:o 45/2001 (3) ja

historiallisten arkistojen luettelosta 29 päivänä huhtikuuta 2013 tehdyn hallintokomitean päätöksen,

ON TEHNYT SEURAAVAN PÄÄTÖKSEN:

1 artikla

Kohde

1. Tällä päätöksellä määrätään Euroopan unionin tuomioistuimen historiallisten arkistojen tallettamista Euroopan unionin historiallisiin arkistoihin (yliopistollinen Eurooppa-instituutti) koskevista sisäisistä säännöistä.

2. Tätä päätöstä täydentävät unionin tuomioistuimen, unionin yleisen tuomioistuimen ja virkamiestuomioistuimen säännökset niiden asiakirjojen tallettamista ja yleisölle avaamista koskevista yksityiskohtaisista säännöistä, jotka nämä tuomioistuimet saavat haltuunsa lainkäyttötehtävissään, ja Euroopan unionin tuomioistuimen kirjaajan päätös niiden asiakirjojen tallettamista ja yleisölle avaamista koskevista yksityiskohtaisista säännöistä, jotka Euroopan unionin tuomioistuin saa haltuunsa hallinnollisia tehtäviä hoitaessaan.

2 artikla

Soveltamisala

1. Tätä päätöstä sovelletaan Euroopan unionin tuomioistuimen historiallisiin arkistoihin, jotka ovat peräisin tuomioistuinten ja toimielimen eri yksikköjen toiminnasta.

2. Euroopan unionin tuomioistuimen historiallisia arkistoja ovat kaikki alkuperäiset tai alkuperäisiä vastaavat vähintään 30 vuotta vanhat asiakirjat, jotka on kirjattu arkistoluetteloon hallintokomitean hyväksymän luokittelujärjestelmän mukaisesti. Oikeudenkäyntimenettelyjä koskevien asiakirjojen osalta 30 vuoden ajanjakso lasketaan kyseessä olevan menettelyn päättymispäivästä.

3. Euroopan unionin tuomioistuimen historiallisten arkistojen luetteloa koskevaa luokittelujärjestelmää muutetaan hallintokomitean päätösten mukaisesti.

3 artikla

Historiallisten arkistojen tallettaminen

1. Euroopan unionin tuomioistuin toimittaa historialliset arkistonsa EUI:lle tallettamista varten tässä päätöksessä sekä tätä tarkoitusta varten EUI:n kanssa tehdyssä sopimuksessa vahvistettujen edellytysten mukaisesti.

2. Euroopan unionin tuomioistuimen ja EUI:n välisessä sopimuksessa määritellään historiallisten arkistojen EUI:hin tallettamista, digitalisointia, kuljetuskustannuksia ja arkistointikustannuksia koskevat taloudelliset ehdot.

3. Edellä oleva 1 kohta ei ole esteenä sille, että Euroopan unionin tuomioistuin sulkee tietyt alkuperäiset asiakirjat tai alkuperäisiä vastaavat asiakirjat tallettamisen ulkopuolelle oikeudellisten syiden vuoksi tai moitteettoman toiminnan varmistamiseksi.

4 artikla

Historiallisten arkistojen yleisölle avaamista koskevat yksityiskohtaiset säännöt

1. EUI pyytää Euroopan unionin tuomioistuimelta luvan ennen kuin se myöntää oikeuden tutustua talletettuun asiakirjaan. Euroopan unionin tuomioistuin käsittelee tämän pyynnön erityisesti Euroopan unionin tuomioistuimen perussäännön 35 ja 53 artiklasta ja liitteessä I olevan 7 artiklan 1 kohdasta sekä asetuksen (ETY, Euratom) N:o 354/1983, sellaisena kuin se on muutettuna, 2 artiklasta johtuvien poikkeusten valossa. Oikeus tutustua asiakirjoihin asiakirjalajeittain voidaan myöntää, kun Euroopan unionin tuomioistuin on todennut, että mitään näistä poikkeuksista ei sovelleta.

2. Oikeudenkäyntimenettelyihin liittyviä asiakirjoja koskevat pyynnöt tutkii asianomainen tuomioistuin, joka varmistaa tuomioistuimen vahvistamien yksityiskohtaisten sääntöjen mukaisesti, että mikään asetuksen (ETY, Euratom) N:o 354/1983 2 artiklan mukaisista poikkeuksista ei estä luvan myöntämistä. Neuvottelusalaisuuden piiriin kuuluviin asiakirjoihin ei missään tapauksessa myönnetä tutustumisoikeutta.

3. Jollei tämän artiklan 1 ja 2 kohdasta muuta johdu, EUI antaa yleisölle oikeuden tutustua arkistoihinsa talletettuihin Euroopan unionin historiallisten asiakirjojen jäljennöksiin, ellei käyttäjä vetoa erityiseen ja asianmukaisesti perusteltuun etuun saadakseen tutustua alkuperäiseen asiakirjaan asetuksen (ETY, Euratom) N:o 354/1983 1 artiklan 5 kohdan mukaisesti.

4. Euroopan unionin tuomioistuimen EUI:hin tallettamien historiallisten arkistojen avaamista koskevat yksityiskohtaiset säännöt julkaistaan sekä Euroopan unionin tuomioistuimen että EUI:n internetsivuilla, joilla esitetään arkistointiluettelo ja arkistoihin tutustumista koskevat edellytykset.

Tehty Luxemburgissa 10 päivänä kesäkuuta 2014 Kirjaaja A. CALOT ESCOBAR Presidentti V. SKOURIS

(1) EYVL L 43, 15.2.1983, s. l.

(2) EUVL L 243, 27.9.2003, s. l.

(3) EUVL L 8, 12.1.2001, s. l.